ΜΑΘΗΜΑ 16ο

**9.4: ΠΟΛΙΤΙΚΑ ΚΟΜΜΑΤΑ** (σελ.80)

* Τα κόμματα είναι κοινωνικές ομάδες που έχουν διάρκεια στον χρόνο και επιδιώκουν να αναλάβουν τη διακυβέρνηση προκειμένου να εφαρμόσουν συγκεκριμένες πολιτικές θέσεις που έχουν, οι οποίες, κατά τη γνώμη τους, υπηρετούν το καλό των πολιτών.
* Ο ρόλος των κομμάτων για τη δημοκρατία είναι θεμελιώδης.
* Αλλά πολύ σημαντικός για τη δημοκρατία είναι ο **πολυκομματισμός- δηλαδή** η ταυτόχρονη ύπαρξη πολλών και διαφορετικών μεταξύ τους κομμάτων, και πολύ περισσότερο σήμερα που όλες οι κοινωνίες είναι **πλουραλιστικές,** δηλαδή συνυπάρχουν στο εσωτερικό τους αρκετές κοινωνικές ομάδες που έχουν διαφορετικά μεταξύ τους και συχνά αλληλοσυγκρουόμενα συμφέροντα.
* Σήμερα, όμως οι πολίτες δραστηριοποιούνται κοινωνικά και πολιτικά, ακόμα και έξω από τα κόμματα, μετέχοντας σε διαφορετικές κοινωνικές Οργανώσεις που επιχειρούν να ασκήσουν επίδραση στο πολιτικό σύστημα και στην Κυβέρνηση, προκειμένου να προωθήσουν κάποια θέματα δημοσίου συμφέροντος. Και το σύνολο των πολιτών που είναι ενεργοί, μη συμμετέχοντας μόνο σε κομματικές δραστηριότητες, λέγεται **κοινωνία των πολιτών.**
* Η ενεργή κοινωνία των πολιτών δραστηριοποιείται τόσο σε τοπικό και εθνικό πεδίο, όσο και σε παγκόσμιο, αφού άλλωστε στηρίζεται όχι μόνο σε κινήσεις εθελοντών και στην ανάπτυξη διάφορων κοινωνικών κινημάτων αλλά και σε πολλές διεθνείς Μη Κυβερνητικές Οργανώσεις.

**9.5: ΜΕΣΑ ΜΑΖΙΚΗΣ ΕΠΙΚΟΙΝΩΝΙΑΣ (ΜΜΕ)** (σελ.82)

* Ο ρόλος των ΜΜΕ για τη λειτουργία της κοινωνίας και της δημοκρατίας είναι πολύ σημαντικός.
* Τα ΜΜΕ προσφέρουν στους πολίτες:

α) ενημέρωση,

β) ψυχαγωγία, πολιτιστική καλλιέργεια και ως έναν βαθμό μια μορφή εκπαίδευσης- μόρφωσης και

γ) την αίσθηση του ότι ζουν σε ένα παγκόσμιο – πλανητικό χωριό που φτάνει μέχρι την πιο απομακρυσμένη χώρα, αφού μέσω της ενημέρωσης για όσα συμβαίνουν στον κόσμο, νιώθουν πολύ «κοντά» σε όσα ζουν οι συνάνθρωποί τους που κατοικούν σε άλλες χώρες.

* Μ’ αυτόν τον τρόπο όμως:α) ευαισθητοποιούνται για όσα προβλήματα αντιμετωπίζουν οι συνάθρωποί τους σε κάθε γωνιά του κόσμου και αναπτύσσουν αλληλεγγύη μ’ εκείνους, β) αισθάνονται ότι είναι πολίτες όλου του κόσμου και όχι μόνο της χώρας στην οποία ζουν και γ) κατανοούν και σέβονται τις κοινωνικές και πολιτισμικές διαφορές που έχουν οι πολίτες των άλλων χωρών σε σχέση μ’ αυτούς.
* Τα ΜΜΕ χαρακτηρίζονται και 4η εξουσία, επειδή ασκούν μεγάλη επίδραση στην κοινή γνώμη, στο πολιτικό σύστημα και στα κόμματα αλλά και στην Κυβέρνηση και στο κράτος. Η επίδρασή τους όμως αυτή είναι απόλυτα επιζήμια, όταν στηρίζεται στην παραπληροφόρηση που συχνά παρέχουν στους πολίτες. Για να μην ισχύουν μάλιστα συνθήκες που ευνοούν την παραπληροφόρηση, το Σύνταγμα έχει θεσπίσει την ελευθερία της λειτουργίας των ΜΜΕ και τη λειτουργία ενός φορέα που λέγεται Εθνικό Συμβούλιο Ραδιοτηλεόρασης, το οποίο μεριμνά για την τήρηση της επαγγελματικής δεοντολογίας από τα ΜΜΕ, ώστε να μη λειτουργούν σε βάρος των πολιτών και της έντιμης ενημέρωσής τους.